છેલ્લાં બે દાયકામાં ગુજરાત અને કર્ણાટકનું રાજકારણ એક કે બીજી રીતે એક બીજા સાથે જોડાતું રહ્યું છે. ગુજરાતની ચૂંટણી પૂરી થાય એટલે છ મહિના પછી કર્ણાટકમાં ચૂંટણી આવી રહી છે. ભાજપ માટે ગુજરાત મહત્ત્વનું છે તે રીતે કોંગ્રેસ માટે કર્ણાટક મહત્ત્વનું છે, કેમ કે દક્ષિણમાં આ એક માત્ર રાજ્યમાં તેની સત્તા છે. ગુજરાતમાં 1995માં ભાજપની પોતાની સરકાર બની; તે પહેલાં જનતા દળ (ગુજરાત) સાથે ગઠબંધન થયું હતું. કર્ણાટકમાં પણ દેવે ગોવડાના જનતા દળ (સેક્યુલર) સાથે 2006માં ગઠબંધન થયું અને ભાજપને સત્તામાં ભાગીદારી મળી હતી.ચીમનભાઇ પટેલ સાથે ભાજપની ભાગીદારી અધવચ્ચેથી તૂટી અને ચીમનભાઇ ફરી કોંગ્રેસમાં જતાં રહ્યાં. કર્ણાટકમાં પણ જેડી(એસ) સાથેના સંબંધો બગડ્યાં, કેમ કે જેડી(એસ)ની દાનત ભાજપને સત્તામાં ભાગીદારી આપવાની નહોતી. કોંગ્રેસને સત્તા પર આવતી રોકવા મજબૂરીથી બંને પક્ષોએ સમાધાન કર્યું અને પહેલીવાર સંયુક્ત સરકારમાં યેદીયુરપ્પા સીએમ બન્યા. તે પછીની ચૂંટણીમાં 2008માં ભાજપ પ્રથમવાર પોતાની બહુમતી પર સત્તા મેળવી શક્યું. ગુજરાતમાં પણ ચીમનભાઇ સાથેની ભાગીદારીમાંથી છૂટ્ટા થયા પછી ભાજપ 1995માં પોતાની બહુમતી મેળવી શક્યું.